"La data de 31 mai 2024, o escortă a Poliției Române a adus în țară, din Chile, un bărbat, de 56 de ani, domiciliat în Cluj, condamnat pentru trafic de droguri. Acesta a fost transferat în România, în vederea continuării executării pedepsei", a transmis, vineri, Poliția Română.
Potrivit sursei citate, bărbatul a fost condamnat în Chile pentru trafic de droguri. Vorbim despre o pedeapsă de 25 de ani de închisoare. Românul a solicitat să fie transferat în țară, în vederea continuării executării pedepsei.
"Transferul s-a realizat prin Biroul Național Interpol, cu sprijinul Ministerului Justiției, iar bărbatul va fi încarcerat, în vederea executării pedepsei", au mai transmis polițiștii români.